(1608) Hier wt sullen alle gheweldige ende groote Potentaten leeren , dat hoe wel sy na den loop des Werelts , ende der gheboorte , oft der beroepinghe , sterck , machtich , rijck , weeldich ende geluckich schijnen dat sy oock een groote Zee ende ruymen vloet van water van noode hebben , om soodanighen grooten Monarchael Schip te bestieren , ende daerom wanneer sy hen te buyten gaen , ende te hooch ofte te leech willen seylen , connen seer lichtelijck van eenighe Rotse , clippe , ofte slechte strande gheplettert worden , dat is van een cleyn volck wt haren stoel ende Gouvernement ghestooten , ende te bersten ghesmeten .Hier van hebben wy veel exempelen in verscheyden Historien , als van Philippus van Macedonien , Iulius Cesar ende meer andere die wy om de cortheydt voorby gaen , te meer om dat wy daer van volcomen exempelen ghenoech hebben in onsen tijde gheschiet , aen dien grooten , stercken ende gheweldigen Spaenschen Leviathan , die ons Godt hier nu verthoont in Figure te wesen als een doode onnutte crenghe , zijnde van minder groote ende macht , van minder weerde ende deucht als sijne voorsaten gheweest zijn , de andere voorgaende monstrueuse Visschen heeft Godt in verscheyden male levendich op onse stranden gheplettert beteeckent de levendighe stercke macht van Spaignien , die soo menichmael haer gewelt op die Landen ghebroken ende sijne hoornen in stucken ghestooten heeft , doch evenwel en heeft niet willen af staen den rechtveerdighen onnooselen te vervolgen , den welcken Godt seght die haer aenraeckt , den Appel sijnder ooghen aenraect , maer ter contrarie heeft hem meer ende meer met alle Gooddeloose middelen , valsche eeden , valsche pardoenen , listige verbonden , schalcke raetslaghen , ende tyrannighe wreetheyt soecken te behelpen , dat hy by naest by alle Princen der Weerelt voor suspect , meyneedich , ende voor ontrouw ghehouden : jae oock ghescholden wert , ende dat hem alsoo sijnen grooten name stinckende , ende sijnen schepter als een onnutte crenghe gheworden is , ende heeft hem also op de strande des verderfs ghesmeten , ende is schandelijck geborsten , niet tegenstaende , sijn , ende sijner medeghesellen geweldich waterblasen om den anderen te verlossen .Maer om op dat ghy niet dencken en soudet , dat wy wt partijschap oft andersins wt eyghen fantasie , yets soecken te verdichten , om die ieuckende ooren des ghemeynen volcx te ketelen , oft om hun te believen .